Kathu Voortrekkers skenk rolstoel danksy proppie-projek | Maroela Media
Susan van der Bergh, projekleier en lid van Kathu Voortrekkers, is besig om proppies te weeg (Foto: Verskaf)
Wie sou kon dink dat 'n mens proppies skenk en 'n rolstoel in ruil daarvoor kry?
Dít is presies hoe Kathu se Voortrekkers daarin geslaag het om vir Albert van Vuuren wat verlede jaar in 'n motorfietsongeluk beseer is, 'n splinternuwe rolstoel te skenk.
"Dit was my inisiatief om die proppie-projek van stapel te stuur," vertel Susan van der Bergh, projekleier en lid van Kathu Voortrekkers. "Die plastiekproppies word versamel en vir R1 per kilogram verkoop. Die geld wat ingesamel word, word dan bymekaar gegooi om die rolstoel te koop." Van der Bergh vertel dat dit 'n gemeenskapsprojek is en dat die skenking van 'n rolstoel as 'n bewys van dankbaarheid dien.
Plastiekproppies wat vir die projek ingesamel is (Foto: Verskaf)
Sy vertel ook dat die projek 'n samehorigheidsgevoel onder die jeug laat opvlam het. Die jeug het smiddae in die strate rondgery op soek na proppies. Sy het deurlopend gesorg vir motivering en kleiner belonings in die vorm van geskenke.
Die projek is in Maart vanjaar begin en in November is die rolstoel aan Dries en Rina van Vuuren, Albert se ouers, oorhandig.
"Een-en-dertig jeuglede het aan die projek deelgeneem," vertel Van der Bergh, "Verskeie mense uit die gemeenskap, onder andere die Goue Gerwe, Kathu se bejaardes, het ook 'n bydrae gelewer."
Josua van Vuuren het altesaam 120 kg se proppies gedurende die tydperk ingesamel. Hy het óók die rolstoel aan die Van Vuurens oorhandig.
Op 10 November is 'n nuwe projek van stapel gestuur en ook daar is reeds 'n rolstoel geskenk.
Josua van Vuuren, wat die meeste proppies ingesamel het, oorhandig die nuwe rolstoel aan Dries en Rina van Vuuren, Albert se ouers (Foto: Verskaf)
"Mnr. Hammies van Niekerk van Laerskool Kathu het ná die oorhandiging nog 'n rolstoel namens die skool geskenk," vertel Van der Bergh dankbaar.
"Ons wil graag 'n versoek aan mense rig om hul plastiekproppies op 'n Vrydagmiddag om 16:00 by die Voortrekker-terrein af te laai. Ons daag ook die ander Voortrekker-kommando's en dorpe uit om aan die proppie-projek deel te neem."
Lede van die publiek wat graag 'n bydrae wil lewer, kan hul proppies elke Vrydagmiddag gedurende die skoolkwartaal gaan aflaai. Die sentrum is tydens skoolvakansies gesluit en die projek duur tot Oktober 2020.
Baie dankie vir julle hulp ondersteuning omgee. Mag Here julle seen!
Dankie vir die nuusberig. Al my proppies is versamel en aan my kleinkinders se skool gelewer vir die projek. Nou weet ek ook waarom ek nie een proppie in die asblik gegooi het nie. Hierdie Ouma het net instuksies gekry. Groete.
Ja ek gooi ook nie my proppies weg nie. Dit word ook geskenk aan 'n persoon wat proppies versamel vir 'nrolstoelprojek.